મારી મમ્મીને હું સુપર મૉમનું બિરુદ આપતાં અચકાઈશ નહીં. એ દિવસો સુધી પોતાનાં કામ અને ફરજો ચીવટથી નિષ્ઠાપૂર્વક અને ઉત્સાહથી કર્યે જતી. એના કદી ન હાર માનનારા ઉત્સાહી સ્વભાવને કારણે એ બધામાં બહુ લોકપ્રિય- સ્ટુડન્ટ્સમાં, ટીચર્સમાં, મૅનેજમેન્ટ જોડે. બાપુકાકાને પણ મમ્મીનો બહુ સથવારો. લગભગ એંશી વર્ષના બાપુકાકાને મમ્મી એકાઉન્ટ્સમાં, સેનેટોરિયમનાં કામમાં, અને એના એક્સપર્ટ હાથે બનાવેલી, ભાવતી વાનગીઓ એમને મોકલવામાં મદદ કરતી. મમ્મીની સાઉથ ગુજરાતની ટીપિકલ અનાવાલા ટેસ્ટથી બનેલી વાનગીઓ બાપુકાકાને ખૂબ ભાવતી. હું જોતી કે લોકો મમ્મી પાસે પૈસાની કે બીજી કોઈ પણ તકલીફ માટે કાયમ આવતાં. મમ્મીના એક્ટ્રોવર્ટ સ્વભાવને કારણે અને સેનેટોરિયમમાં આવતા જાતજાતનાં લોકો સાથે તેનાં હળવા મળવાને કારણે મમ્મી તે બધાંને ઘર જેવું વાતાવરણ પૂરું પાડતી.